CELEX: 62019TN0634
Language: sl
Date: 2019-09-19 00:00:00
Title: Zadeva T-634/19: Tožba, vložena 19. septembra 2019 – FC/EASO

25.11.2019   
            
            
               SL
            
            
               Uradni list Evropske unije
            
            
               C 399/79
            
         
      Tožba, vložena 19. septembra 2019 – FC/EASO
      (Zadeva T-634/19)
      (2019/C 399/97)
      Jezik postopka: grščina
      
         Stranki
      
      
         Tožeča stranka: FC (zastopnik: B. Christianos, odvetnik)
      
         Tožena stranka: Evropski azilni podporni urad (EASO)
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  razglasi ničnost sklepa organa za imenovanje Evropskega azilnega podpornega urada (EASO) z dne 20. junija 2019, št. EASO/ED/2019/309, s katerim je slednji zavrnil pritožbo tožeče stranke z dne 21. februarja 2019, vloženo na podlagi člena 90(2) Kadrovskih predpisov za uradnike Evropske unije;
               
            
                  —
               
               
                  razglasi ničnost sklepa organa za imenovanje Evropskega azilnega podpornega urada (EASO) z dne 14. decembra 2018, št. EASO/ED/2018/365 o odstavitvi tožeče stranke z delovnega mesta (upokojitev), in naložitvi odbitka na prejemke in prepovedi približevanja prostorom EASO;
               
            
                  —
               
               
                  EASO naloži plačilo 6 504 EUR iz naslova odškodnine za premoženjsko škodo, ki ji jo je povzročil;
               
            
                  —
               
               
                  EASO naloži, naj tožeči stranki plača znesek 250 000 EUR iz naslova odškodnine za nepremoženjsko škodo in škodo za njeno zdravje;
               
            
                  —
               
               
                  EASO naloži vse stroške tožeče stranke.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja štiri tožbene razloge.
      
                  1.
               
               
                  Prvi tožbeni razlog: izpodbijana sklepa sta napačna, saj je z njima kršena pravica tožeče stranke do dobrega upravljanja, zlasti v obliki načel nepristranskosti in objektivnosti, ter njena materialna pravica do izjave.
               
            
                  2.
               
               
                  Drugi tožbeni razlog: z izpodbijanima sklepoma sta bila zaradi načina objave osebnih podatkov tožeče stranke kršena domneva nedolžnosti in temeljno načelo sorazmernosti.
               
            
                  3.
               
               
                  Tretji tožbeni razlog: izpodbijana sklepa vsebujeta očitno napako pri presoji in nista zadostno obrazložena.
               
            
                  4.
               
               
                  Četrti tožbeni razlog: z izpodbijanima sklepoma je bila kršena pravica do obrambe tožeče stranke in sta jo v bistvu omejevala pri njenem uveljavljanju.